钦定古今图书集成/明伦汇编/官常典/第498卷 > 萧柳
## 钦定古今图书集成/明伦汇编/官常典/第498卷 > 萧柳

按《辽史》本传：“柳字徒门，淳钦皇后弟阿古只五世孙。
幼养于伯父排押之家，多知能文，膂力绝人。统和中，
叔父𢘆德临终荐其才，诏入侍卫。十七年南伐，宋将
范庭召列方阵而待。时皇弟隆庆为先锋，问诸将佐
谁敢当者，柳曰：‘若得骏马，则愿为之先’。隆庆授以甲
骑，柳揽辔谓诸将曰：‘阵若动，诸君急攻’。遂驰而前，敌”
少却。隆庆席势攻之，南军遂乱，中流矢，裹创而战，众
皆披靡。时排押留守东京，奏柳为四军兵马都指挥
使。明年，为北女直详稳，政济宽猛，部民畏爱。迁东路
统军使。秩满，百姓愿留复任，许之。从伐高丽，遇大蛇
当路，前驱者请避，柳曰：“壮士安惧此！”拔剑断蛇。师还，
致仕。柳好滑稽，虽君臣燕饮，诙谐无所忌，时人比之
俳优。临终，谓人曰：“吾少有致君志，不能直遂，故以谐
进，冀万有一补，俳优名何避？”顷之，被寝衣而坐，呼曰：
“吾去矣！”言讫而逝。耶律观音奴集柳所著诗千篇，目
曰《岁寒集》。